Document ID: 32014R1096

REGULAMENTUL (UE) NR. 1096/2014 AL COMISIEI
din 15 octombrie 2014
de modificare a anexelor II, III și V la Regulamentul (CE) nr. 396/2005 al Parlamentului European și al Consiliului în ceea ce privește limitele maxime de reziduuri pentru carbaril, procimidon și profenofos din sau de pe anumite produse
(Text cu relevanță pentru SEE)
COMISIA EUROPEANĂ,
având în vedere Tratatul privind funcționarea Uniunii Europene,
având în vedere Regulamentul (CE) nr. 396/2005 al Parlamentului European și al Consiliului din 23 februarie 2005 privind conținuturile maxime aplicabile reziduurilor de pesticide din sau de pe produse alimentare și hrana de origine vegetală și animală pentru animale și de modificare a Directivei 91/414/CEE (1), în special articolul 14 alineatul (1) litera (a), articolul 16 alineatul (1) litera (d), articolul 18 alineatul (1) litera (b) și articolul 49 alineatul (2),
întrucât:
(1)
Limitele maxime de reziduuri (LMR) pentru carbaril, procimidon și profenofos au fost stabilite în anexa II și în partea B din anexa III la Regulamentul (CE) nr. 396/2005.
(2)
În ceea ce privește cele trei substanțe, Regulamentul (CE) nr. 396/2005, astfel cum a fost modificat prin Regulamentul (UE) nr. 899/2012 al Comisiei (2), stabilește LMR provizorii pentru plante aromatice proaspete și infuzii de plante, în așteptarea prezentării datelor de monitorizare privind prezența acestor substanțe în produsele respective. Asociația Europeană pentru Infuziile de Plante (European Herbal Infusions Association - EHIA) a transmis Comisiei datecare arată că reziduurile substanțelor respective nu mai apar în aceste produse, cu excepția profenofosului în petalele de trandafir și în plantele aromatice proaspete. Prin urmare, este necesar să se prelungească valabilitatea LMR-urilor temporare pentru profenofos în petalele de trandafir și în plantele aromatice proaspete, până la transmiterea de noi date de monitorizare, și să se reducă LMR-urile temporare pentru toate celelalte combinații de pesticid și de produs din cadrul grupurilor de plante aromatice proaspete și de infuzii de plante, până la limitele de detecție (LD) relevante.
(3)
Ținând cont de factorii relevanți pentru aspectele luate în considerare, modificările adecvate ale LMR-urilor îndeplinesc cerințele articolului 14 alineatul (2) din Regulamentul (CE) nr. 396/2005.
(4)
Partenerii comerciali ai Uniunii au fost consultați cu privire la noile LMR-uri prin intermediul Organizației Mondiale a Comerțului, iar observațiile lor au fost luate în considerare.
(5)
Prin urmare, Regulamentul (CE) nr. 396/2005 ar trebui modificat în consecință.
(6)
Pentru a permite comercializarea, prelucrarea și consumul produselor în condiții normale, prezentul regulament ar trebui să prevadă o măsură tranzitorie pentru produsele care au fost produse legal înainte de modificarea LMR-urilor și pentru care informațiile arată că se menține un nivel ridicat de protecție a consumatorilor.
(7)
Înainte ca LMR-urile modificate să devină aplicabile, ar trebui acordat un termen rezonabil pentru a permite statelor membre, țărilor terțe și operatorilor din industria alimentară să se pregătească pentru îndeplinirea noilor cerințe care vor rezulta din modificarea LMR-urilor.
(8)
Măsurile prevăzute în prezentul regulament sunt conforme cu avizul Comitetului permanent pentru lanțul alimentar și sănătatea animală,
ADOPTĂ PREZENTUL REGULAMENT:
Articolul 1
Anexele II, III și V la Regulamentul (CE) nr. 396/2005 se modifică în conformitate cu anexa la prezentul regulament.
Articolul 2
Regulamentul (CE) nr. 396/2005, astfel cum era formulat înainte de modificarea adusă prin prezentul regulament, continuă să se aplice produselor care au fost produse în mod legal înainte de 7 mai 2015.
Articolul 3
Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
Se aplică de la 7 mai 2015.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 15 octombrie 2014.

Labels: 1
17
11
10
0
3
6